open-index/open-wikipedia-markdown huggingface dataset:
Mart (dia)

Ind la religion de la Roma antiga, el **Mart** (latin: *Mārs*) l’è el dia de la guerra e ancasì vun di protetor de l’agricoltura, carataristeghe che incarnen ben i inizzi de la zitaa de Roma. Fiœul del Sgiœuv e de la Sgiunona, l’era assossenn important ai prateghe religiose de l’armada romana. La pupart di sò feste l’era a marz – el mes che l’ha ciapad el sò nom – e a occiover, i mis che tradizzionalment marcaven l’inizzi e la fin di seson di campagne militare e de la coltivazzion de la terra.

Sota l’influenza ellenizanta de la cultura de la Grezzia antiga, el Mart l’è stait identifegad con l’Ares, i mitologie del qual inn staite reinterpretade sota el nom de ‘Mart’ ind la literadura e art romana. El carater e la dignitaa de Mart inn descompagne e cambien in de di manere fondamentai de quii del sò equivalent gregh, che l’è sovenz sprezzad ind la literadura grega. L’altar del Mart ind el Camp marzian – vun di sit de Roma che el ciapava el sò nom propri de lu – se pensava che l’era stait fait su del Numa Pompili, el rè lesgendari de Roma che ghe piaseva propri tanta la pas; adree al period republegan a ghe se conzentrava denter i ativitaa eletorai. L’August l’ha fait trà in pee un templi al Mart Ultor coma vuna di carataristeghe religiose prenzipai del sò for nœuv.
 
Descompagn de l’Ares, che l’era vedud soratut coma una forza de destabilizazzion e destruvanza, Mart el representava el podé militar coma una manera de segurà la pas, e in quell aspet chì el vegneva considerad un pader (*pater*) del popel roman. Ind la sgenealogia mitega romana e ind la fondazzion de Roma, el Mart l’era el bobà de Romel e Rem che l’haveva razzad intravers el violentament de la sazzerdotessa vestal Reja Silvia. La sò relazzion con la Vener la reconzejava simbolegament dò tradizzion diferente de la fondazzion de Roma – Vener l’era la mader divina de l’eroj Eneja, l’assossenn zelebrad refugiad trojan che l’haveva ‘fondad’ Roma devers segoi inanz che el Romel l’ha trait su i prim mur de la zitaa.

## Referenze

## Ligam de denter
* Religion romana

## Ligam de fœura
Pluton (dia)

Ind la religion de la Grezzia antiga e ind la mitologia grega, el **Pluton** (gregh: Πλούτων, *Ploutōn*) l’è el sovran de l’Oltratomba. El nom che el dia el gh’haveva a l’inizzi l’era Ades, che l’è vegnud un nom popolar per l’Oltratomba medem. El Pluton, impunemanch, el representa un conzet pussee positiv del dia che el soraintend la vita depos la mort. El nom *Ploutōn* el s’è spantegad coma conseguenza di mit eulesit, indova Pluton el vegneva venerad e coma el sever sovran de l’Oltratomba, e coma l’amorevel marid de la Persefona. La cobia la rezzeveva i aneme ind el Dedelà e eren invocad insema ind i inscrizzion religiose, indova inn ciamad *Ploutōn* e *Kore* respetivament. Ades, a l’incontrari, el gh’haveva un quaj templet e pratega religiosa sozziada a lu, ma l’era despess figurad coma el violent ladron de la Persefona.

El Pluton e l’Ades inn descompagn in carater, ma inn nò dò figure deverse e spartissen duu mit important. *Ploutōn* coma el dia del Dedelà el solta a voltra per la prima vœulta ind la literadura grega del period classegh, ind i œuvre di dramaturgh atenies e del filosef Platon, che l’è la font grega sora de lu con pussee importanza. Sota el nom de Pluton, el dia el compariss ind i olter mit cont un rœul segondari, spezzialment quand che dei eroj compagn de l’Orfee vann sgiò ind l’Oltratomba per gadegnà un quajcoss.

*Plūtō* (sgenitiv *Plūtōnis*) l’è la version latinizada del gregh *Ploutōn*. L’equivalent roman del Pluton l’è el Dis Pater; tamen, ‘Pluton’ l’è vegnud el nom pussee comun per el sovran del Dedelà ind la literadura e ind l’art.

## Referenze

## Ligam de denter
* Religion grega
* Religion romana

## Ligam de fœura
Rit ambrosian antigh

El **rit ambrosian antigh** a l'è la forma del rit ambrosian senza i cambiament che gh'è stad per el Concili Vatican II: al dì d'incoeu l'è fad soratut la domenega e in di dì de precet, grazzia a un permess dad del Carlo Maria Martini, a Milan in la gesa de la Consolazzion e a Legnan in la gesa de Sant Erasm, gh'è anca una comunitaa a Lech.

## Riferiment
*LA CELEBRAZIONE EUCARISTICA IN RITO AMBROSIANO ANTICO

## Alter proget

## Vos corelade
*Messa tridentina
*Orden de Sant Ambroeus ad Nemus
Gesa di Sant Gervas e Protas (Parabiaa)

La **gesa di Sant Gervas e Protas** a l'è la prevostural de Parabiaa e, fina al 1972, sed de la piev de Parabiaa, tolta via del Carlo Borromee del 1582, contra el che i citadin darann su recors al Papa ma el perdarann, ma fada tornà del Carlo Gaitan de Gainsruck del 1845.

Una gesa lilinscì la gh'era di temp del Sant Ambroeus, ma quella chi a l'è tirada a man domà del secol XIII. Del 1610 el Federigh Borromee el fa fà su una gesa noeuva, in su proget volud del Carlo e fad del Pellegrin Tebald del 1570, e l'è consacrada de lu, che però ghe dà no torna el titol prevostural. La sarà fornida domà del 1781.

## Bibliografia
*"Storia di Parabiago, vicende e sviluppi dalle origini ad oggi", Don Marco Ceriani - 1948, Un. Tipografica di Milano

## Alter proget
Laghet de San March

El **laghet de San March** a l'è stad un laghet artifizzial de Milan che 'l conligava el navili de San March, tirà inanz del navili de la Martesana, a la sercia di Navili. Fad su del 1469, a l'è mitud sota terra del 1935 insema al so Navili. Arent al Tombom gh'è ancamò la conca de l'Incoronada, cont el pont di Gabelle e i chiuse, opera del Leonard de Vinci.

A l'era doperad per el trafegh de mercanzia, per esempi la carta del Corriere della Sera, e per i barchet per Corsegh e Vaver.

I milanes el ciamaven per antonomasia *tombon de San March*, che l'era però el nom del so pont pussee important.

## Riferiment
*Vecchiamilano

## Alter proget
Pasin Locadell

El **Pasin Locadell** (*Pasino Locatelli* in italian; Berghem, 10 de otover 1822 - Berghem, 3 de avost 1894) a l'è stad un scritor, storegh de l'art e patriota italian.

## Biografia
Nassud a Berghem, el toeu part de sgioven ai cinch giornade de Milan, e 'l s'è lauread in letere a l'Università de Pavia. A nivell politegh a l'era considerad, di so letere, un liberal che ghe piaseva el Camillo Benso.

Del 1862 al 1891 el tegn la catedra de belle letere al licee de Berghem. Passionad anca de art, l'ha donad di quader a l'Academia Carrara.

## Riferiment
*Locatelli Pasino
*La difficile dialettica tra Stato e Nazione Le lettere di Gabriele Rosa a Pasino Locatelli
Volcan (dia)

El **Volcan** (latin: *Vulcanus*) l’è el dia del fœugh – e donca anca del fœugh di volcan, di desert e quell di negozzi di ferrer – ind la mitologia e religion de la Roma antiga. L’è sovenz depensgiud cont un martell de ferrer in man. I *Vulcanalia* inn i feste annuai in sò onor che vegneven zelebrade el 23 de vost. El sò equivalent gregh l’era l’Efest, el dia del fœugh e di ferrer. Ind la religion etrusca, l’è identifegad cont el Sethlans.

La figura del Volcan la soltava sgiamò a voltra ind i prim temp de la religion romana: el Varr, l’iscriccior e studios de la Roma antiga, el portava che el rè Tid Tazzi l’haveva dedegad dei altar a una quaj deitaa, intra i quai gh’era anca el Volcan.

## Referenze

## Ligam de denter
* Religion romana

## Ligam de fœura
Netun (dia)

El **Netun** (latin: *Neptūnus*) l’è el dia roman di mar e de l’aigua dolza. L’è l’equivalent roman del dia gregh Poseidon. Ind i tradizzion inspirade de quella grega, l’è el fredell de Sgiœuv e Pluton; i fredei soraintenden i ream del cel, de la terra e de l’Oltratomba, e di mar. La Salazza l’è la sò mojer.

I figurazzion del Netun ind i mosaegh roman, spezzialment in quii de l’Afrega del nord, eren assee influenzade di convenzion ellenisteghe. Compagn del Poseidon, l’era ancasì venerad di Roman coma el dia di cavai, e l’era donca el patron di corse di cavai.

## Referenze

## Ligam de denter
* Religion romana

## Ligam de fœura
Conca Fallada

La **Conca Fallada** a l'è una conca de navegazzion in sul Navili de Pavia, la segonda dopo de la Concheta, fada su vers la fin del secol XVI, e l'era ciamada *fallada* di milanes perchè pensaven che la serviva no.

El so salt, de 4,80 meter, a l'è stad doperad in del secol XIX per generà energia idroeletriga, insema al Lambret, per i cartarie de l'Ambroeus Binda.

## Riferiment
*Milano nei Secoli

## Alter proget
Gesa de San Carlo al Cors

La **Gesa de San Carlo al Cors** a l'è una gesa de Milan, in su la piazza omonema in sul cors Vitori Emanuell II. Fad su del 1832 al 1847 in su proget del Carlo Amati, cont el canter gestid del Filippo Pizzagalli, l'ha sostituid la Gesa di Serv e l'è stada fada inscì de rengrazzià el Carlo Borromee per la fin de 'n epidemia de colera.

Del 1938 l'è una basilega minor, per volé del Papa Pio XI, e l'è ancamò resgiuda di Servid. Un temp la se vedeva ben de piazza San Babila, ma incoeu el so stil, che 'l regorda quell del Pantheon de Roma, l'è per la pupart quatad.

## Ligam de foeura
*Sit ofizzial

## Alter proget
Piazza Sant Ambroeus

La **piazza Sant Ambroeus** a l'è una piazza de Milan, ciamada inscì perchè gh'è la basilega de Sant Ambroeus, e che l'è in tra la via Carducci, la via Santa Valeria, via Lanzon e l'Università Catolega del Sacher Coeur.

Lilinscì se troeuva, oltra a la basilega, el so musee, che l'è dent la gesa, el tempi de la vitoria dedicad ai mort in guerra, la colona del Diavol, che per la legenda l'ha vist el Sant Ambroeus lotà cont el Diavol, la Caserma Garibaldi de la Polizzia de Stat e la Cà Caccia Dominioni, un temp a gh'era anca la Gesa de San Franzesch Grand, la segonda pussee granda de Milan dopo del Dom. Lilinscì arent gh'è anca el Musee de la Scenza e de la Tecnega.

Se po rivàgh con la metropolitana, con la verda con l'stazzion omonema, ma anca quella de Cadorna l'è arenta.

## Riferiment
*Milano da Vedere

## Alter proget

## Vos corelade
*Posterla de Sant Ambroeus
Concheta

La **Concheta** a l'è una conca de navegazzion in sul Navili de Pavia a Milan, in tra la via Concheta e la via Ascani Sforza: la ciapa el nom del facc che la quata un salt de 1,8 meter, pussee piscinin de la conca dopo, la Fallada.

## Riferiment
*Navigli Lombardi

## Alter proget
Port de Bari

El **port de Bari** a l'è el port de la capital pujesa, conligad soratut ai Balcan e la Turchia, in sul Mar Adriategh.

Spartid in port vegg e port noeuv, inn doperad tut e du per reson comerciai.

Se po rivàgh per strada de la strada statal 16 Adriatega e de l'autostrada A14 o con l'autobus 50 de l'AMTAB.

## Ligam de foeura
*Sit ofizzial 

## Alter proget
Gervas e Protas

**Gervas e Protas** (... - Milan, III secol) inn stad du fredei milanes, copad 'me marter e per quella reson chi venerad 'me sant de la Gesa ortodossa e de quella catolega.

## Storia e tradizzion
Per la tradizzion inn i fioeui del San Vital e de la Santa Valeria, e inn stad convertid al cristianesim del Caio de Milan al temp del Neron, ma a l'è pussee probabel che sien stad copad sota el Dioclezzian o sota el Deci. Quand che hann savud de la mort di so sgent havarien vendud tusscoss per predicà e jutà i pover e l'havarien fad per des agn, prima de vesser martirizad: el Protas el saria mort perchè gh'han tajad el coo, mente el Gervas perchè l'hann frustad.

I so corp inn stad trovad el 17 de sgiugn 386 in del vegg fopon, grazzia a un scav volud de l'Ambroeus de Milan. El Paolin de Milan, biograf de l'Ambroeus, el diseva che i ha recognossud grazzia a una rivelazzion, ma in d'una letera a la sorella Marcellina el vescov gh'ha did che l'era pussee una roba che se sentiva, e inn trasferid in la Basilica martyrum arent a quell fopon chi, indova che inn deciarad sant. Quand che l'Angilbert el fa su ancamò la basilega el met insema i so oss con quei de l'Ambroeus, e del 1874 inn mitud in d'un'urna ancamò pussee bella e fada pussee sciora con or e arsgent. In del 2018 una ricognozzion di rest, fada de la Cristina Cattaneo, la mostra che gh'hann di segn compagn de quei dad del martiri che havarien passad.

## Venerazzion
El so cult l'è scominciad a Milan, e poeu el se spantega prima a Bressa e Ravena e poeu in tuta la cristianità, per rivà anca a Roma, indova che ghe dedichen una gesa, che incoeu l'è intitolada al Vital. In del cristianesim ocidental inn regordad el 19 de sgiugn, dì che i so relique inn stad mitud in la basilega, menter in quell oriental el 24 de otover (col calendari gregorian), dì che se dis che inn mort.

I so atribut inn la frusta, la mazza e la spada, e inn patron de quei che fann el fen e che cerchen un lader: l'inn anca de vari sit, tant 'me Milan, Breisach, indova che se cunta che el Barbarossa gh'ha menad i so rest dopo de la destruzzion de Milan, Cadempin, Casso, Parabiaa, Novaa, Mombell, Malee, Osem, Spiran, San Gervas, Machee, Villaricca, Campagnoeula, Gorgonzoeula e Città della Pieve.

In Veneto a eren ciamad *Trovas*, e gh'è sia una frazzion de Preganziol che la se ciama inscì, e anca una gesa a Venezzia.

Gh'è de tirà a man anca la Gesa di Sant Gervas e Protas a Pavia, che l'è la pussee antiga de la cità, la prevostural de Parabiaa e de Gorgonzoeula, i parochiai de Chivioeul, Spiran, Tabian e Dom e i gese de Casso, Paris e Cadempin.

La catedral de Soissons, che per la legenda la gh'ha part di oss de quelle che inn rivade del Barbarossa, l'è dedicada a lor.

## Riferiment
*Santi e Beati
Basilega de San Calimer (Milan)

La **Basilega de San Calimer** (in latin *basilica sancti Calimerii*) a l'è una gesa paleocristiana de Milan, in pè almen del 490, fada in su quell che restava de un tempi roman a Poll anca se l'aspet del dì d'incoeu el resaliss a di lavorà del XVII secol fad del Franzesch Maria Righin e de 'n restaver complet del 1882.

Incoeu a l'è in stil neoromanegh de foeura, cont el dent in stil de l'età de Mez, ma ben minimalista. Dent gh'è una luneta dedicada al Calimer de Milan, che gh'è dedicada la basilega, e 'l so corp a l'è mitud dent a la cripta del Millacinchcent, per volé del Federigh Borromee e arent gh'è un pozz, che 'l fonziona, e la che aqua l'era retegnuda miracolosa.

L'è part de la Comunità Pastorala di Sant Apostoi, insema a la Gesa de Sant Antoni Abaa, la Gesa de San Franzesch de Sales, la Gesa del Paradis, la Gesa de San Nazar e la basilega de Sant'Ufemia.

El Franzesch Pertusaa el frequentava squasi tucc i dì quella gesa chi, e gh'hann fad el batesim e l'obet.

## Riferiment
*LombardiaBeniCulturali
*Comunità Pastorale Santi Apostoli 

## Alter proget
Fontana a Pinocchio

La **Fontana a Pinocchio** a l'è una fontana de ornament di giardin de Piazza Independenza dedicada al Pinocchio, el personagg di esempi del Carlo Collodi.

Cadò de la Fameja Artistega milanesa, l'è stada voluda e finanziada de l'Antonio Negri, che ghe piaseva propi tant el Pinocchio, l'è stada restaverada del 2013, dopo che i bordegament gh'hann fad un frach de dagn e gh'è stade anca di interrogazzion al Parlament.

## Riferiment
*Chi era costui
Gesa de Sant Ambroeus de la Vitoria

La **gesa de Sant Ambroeus de la Vitoria** a l'è una gesa de Parabiaa del secol XIV, fada su per volontà del Luchin Vescont che, in del mez de la bataja de Parabiaa, l'havaria ricevud un miracol del Sant Ambroeus, e l'è fornid del 1348, cont el Giovann Vescont che gh'ha mitud la prima preja.

Al temp, el dì de la bataja squasi tucc i nobil de Milan faseven una procession e l'era gestida de pret nomnad del comun de Milan, del 1481 per una petizzion de quei de la cità a l'è dada in gestion ai fradei ambrosian de la Gesa de San Barnaba e del 1647, dopo di alter lomentazzion, el Consili di LX decurion la dà ai cistercens, che la ciapen domà del 1668.

Del 1624 la gesa originala a l'è trada sgiò, perchè el costava trop restruturàlla, e in tra el 1708 e 'l 1713 a l'è fornida la gesa che la gh'è incoeu, cont anca tacad un monasteri. A l'è desconsacrad sota el Napoleon e 'l diventarà poeu 'n oeuvera pia per i fiolin pussee gram, e del 1913 l'è deciarada monument nazzional. Del 1932 a l'è crompada de la sanità per fànn una sed destacada del Manicomi de Mombell, per deventà poeu sed destacada de l'ASL: incoeu i sociazzion locai lavoren per el so restaver.

## Bibliografia
*"La Chiesa e l'Abbazia Cistercense di S. Ambrogio della Vittoria in Parabiago", Alessandro Giulini - 1923, Archivio Storico Lombardo, pagina 144

## Alter proget
Ercol

L’**Ercol** (latin: *Hercules*) l’è l’equivalent roman de l’eroj divin Eracles, un semi-dia fiœul del Sgiœuv e de la mortal Almena. Ind la mitologia classega, l’Ercol l’è famos per la sò forza e per i sò venture e l’è considerad el pussee grand dei eroj de la Grezzia antiga.

L’Ercol l’è una figura con tante carataristeghe despess sossenn contraditorie, che gh’ha dait ai artista suzzessiv una scerna a resguard de la manera de figuràll ind i œuvre soe de lor.

## Referenze

## Ligam de denter
* Religion romana

## Ligam de fœura
Altar de Sant Ambroeus

L**'Altar de  Sant Ambroeus** (ciamaa anca *altar d'or*) a l'è l'altar maggior de la Basilega de Sant Ambroeus, vuna di ges pussee antigh de Milan, fada su per volontà del vescov omonem.

L'è on capolavor de l'oreves scultor Volvini, de epoca carolingia, faa per volontà del vescov franch Anglibert II in tra i ann 824 e 859. L'è faa de legn, covert de laster d'or e d'argent , con smalti e preje prezios, decoraa con i stori de la vita del Signor. Sotta gh'è i reliqui del Sant Ambroeus e di Sant Gervas e Protas, e quell altar chi el gh'ha de vess un regord ben visibel de la soa presenza.

Al dì d'incoeu a l'è protegiuu de 'na teca trasparenta.

## Bibliografia
*Pierluigi De Vecchi, Elda Cerchiari, I tempi dell'arte, volume 1, Milano, Bompiani, 1999, ISBN 978-88-451-7107-9.

## Alter progett
Rit patriarchin

El **rit patriarchin** a l'era un rit antigh de la gesa latina doperad fina a la fin del secol XVI in di patriarcad de Aquileja, Grad e Venezzia.

El Cromazzi d'Aquileja el notava di diferenze che 'l svesinaven ai tradizzion orientai, compagn de:
*La lavanda di pè prima del batesim (menter in del rit ambrosian l'era dopo), deventada poeu el rit del sgiovedì sant
*L'identifegazzion de la Pasqua con la Passion del Gesù intrega
*El doperà, tant 'me in la tradizzion de Smirne, el leon per el San Giovann e no per el San March, l'Ironem el cambiarà però quella tradizzion chi

Resistid anca al scisma tricapitolin, l'è rivad a vesser doperad fina a Monscia e a Com, cont el temp però el s'è svesinad semper pussee a quell roman e del 1456 Venezzia el bandona, foeura che per la basilega de San March, e dopo el Concili de Trent, la diocesi de Triest el bandona del 1586 e Aquileja del 1596. La diocesi de Com la insist per tegnìll ma el Papa Clement VIII i oblega a bandonàll, e 'l farann del 1598. Domà a San March, che l'era basilega de Stat de la Republega de Venezzia, el resta doperad fina al 19 de otover 1809, quand che l'è ciapada 'me catedral del patriarcad de Venezzia e la deventa de rit roman anca lee.

Al dì d'incoeu el lezzionari roman in lengua forlana, aprovad del 2004, el gh'ha dent di cant de tradizzion patriarchina.

## Diferenze cont el rit roman
I diferenze principai cont el rit roman eren:
*L'advent el durava cinch domeneghe e minga quater
*El San Steven l'era celebrad el 27 de dicember e no el 26, tant 'me in del rit antiochen
*El preparàss a la Quaresma l'era fad domà in do domeneghe, o ben la Quinquagesima e la Sessagesima, senza donca la Settuagesima
*In del preparàss a la Pasqua se faseven do messe sia la domenega prima sia el sgiovedì sant, tant 'me in del rit gallician
*El celebrà de la meza-Pentecost, tant 'me in vari rit orientai

## Riferiment
*Enciclopedia Catolega
Arcidiocesi de Bari-Bitonto

L**'Arcidiocesi de Bari-Bitonto** (*Archidioecesis Barensis-Bituntina* in latin) a l'è una sed metropolitana de la Gesa catolega in Italia, part de la region eclesiastega Puja. L'arcivescov a l'è el Giuseppe Satriano e i so patron inn l'Odegetria, el San Nicola e 'l San Sabin.

La gh'ha dent 21 comun de la cità metropolitana de Bari: Adelfia, Bari, Binetto, Bitetto, Bitonto, Bitritto, Capurso, Casamassima, Cassano delle Murge, Cellamare, Gioia del Colle, Grumo Appula, Modugno, Mola di Bari, Noicattaro, Palo del Colle, Sammichele di Bari, Sannicandro di Bari, Toritto, Triggiano e Valenzano.

Sed de l'arcidiocesi a l'è el Dom de Bari, a Bitonto a gh'è la Concatedral. La gh'ha cinch sed sufeaganee: l'Arcidiocesi de Trani-Barletta-Bisceglie e i diocesi de Altamura-Gravina-Acquaviva delle Fonti, Andria, Conversano-Monopoli e Molfetta-Ruvo-Giovinazzo-Terlizzi.

La diocesi la gh'è almen del IV secol, desgià che el so vescov Gervas l'ha tolt part al concili de Sardica e 'l so sucessor al concili de Roma del 465. Del XIII al IV secol la dopera, desgià che l'era sota Costantinopel, el rit bizantin, e resten di trace fina al secol XVI e in la catedral, fina al secol XX, Vangeli e epistole eren nonziade sia in latin che in gregh. Per quella reson chi la diocesi a l'è stada, tant 'me al temp indree che incoeu, un center de dialegh in tra la cristianità ocidentala e quella orientala.

Del 1982 el Papa el taca insema l'arcidiocesi de Bari a quella de Bitonto, che l'era a soa voeulta de origin antiga (almen del secol IX) e unida a quella de Ruvo: in principi in persona episcopi e poeu del 1986, inn tacade insema in manera piena e ciapen el noeuv nom, inscì Santeramo in Colle el passa a la diocesi de Altamura-Gravina-Acquaviva delle Fonti.

## Ligam de foeura
*Sit ofizzial

## Alter proget

## Vos corelade
*Diocesi de Bitetto
*Diocesi de Canosa
*Concili de Bari II
Pontifizzi Istitut Ambrosian de Musega Sacra

El **Pontifizzi Istitut Ambrosian de Musega Sacra** (*Pontificio Istituto Ambrosiano di Musica Sacra* in italian, breviad *PIAMS*) a l'è un istitut de istruzzion de nivell universitari de Milan, specializad in musega sacra segond el cant ambrosian. 

## Storia
L'istitut a l'è stad fad su de l'Alfredo Ildefonso Schuster del 1931 e tirad in pè canonegament de la Santa Sed del 1940. El Cardinal el voleva havégh un istitut bon de studià a nivell scentifegh e guarnà la tradizzion musegala de l'arcidiocesi de Milan, oltra a formà figure noeuve de la musega religiosa, soratut composidor e orghenista.

El Schuster el s'era ispirad al Pontifizzi Istitut de Musega Sacra, che el PIAMS l'è consociad, e che l'haveva vist in del so temp a Roma. Prima a l'era la Capella musegala del Dom de Milan a tirà inanz la tradizzion ambrosiana, ma despess la soa influenza l'era nanca bona de rivà foeura de la cità. Sostegnuda anca del Papa Pio XI, in principi la se ciamava *Scoeula superior ambrosiana de musega sacra*, el 12 de marz del 1940 el Pontefice ghe dà el titol de Pontifizzi Istitut, con la facoltà de dàgh i grad academegh pontifizzi.

Dopo la guerra, del 1946, el Schuster el met in ciar l'importanza de quell istitut chi in del sinod e l'invita tucc i ambrosian a aprezzàll.

In di agn '60 el fa san-Martin in d'un palazz in vial Gorizzia dad de la Fabrega del Dom, indova che gh'era anca la capella musegala. Important per la soa storia al temp a l'è stad el preside mons. Ernesto Teodoro Moneta Caglio, che el l'ha guidad del 1955 al 1984.

Del 1984 el Moneta Caglio a l'è sostituid del mons. Natale Ghiglione, sostituid del 1999 del mons. Gianluigi Rusconi, che l'ha guidad l'istitut fina al 2015, quand che al so post l'è nomnad el mons. Carlo Magnoli: sota la soa presidenza l'istitut el va dent a la noeuva sed in cors Garibaldi, arent a la Gesa de l'Incoronada. El 13 de avost del 2021, dopo una deroga per el COVID-19, a l'è fad preside el don Riccardo Dell'Acqua.

## Organizazzion e cors
El Gran Cangeler a l'è el mons. Mario Delpini, arcivescov de Milan, el preside l'è el don Riccardo Dell'Acqua e 'l secretari el Rag. Claudio Porta. 

L'Istitut l'insubiss quater tipi de cors: quei pre-academich, quei academich, quei de dotorad e infin i cors liber, desligad de un percors universitari. 

## Riferiment


## Ligam de foeura
*Sit ofizzial

## Alter proget
Lodris Vescont

El **Lodris Vescont** (Milan, 1280 circa - Milan, 5 de avril 1364) a l'è stad un condoter e capitani de ventura lombard, scior de Sibrion e Crenna.

Part de varie congiure contra la soa fameja midema, l'è regordad soratut per havé guidad la Compagnia de San Giorg e per vesser stad batud in la bataja de Parabiaa: dopo, a l'è stad tegnud presoner per des agn in del Castell de San Colomban, per poeu vesser liberad del Giovann Vescont, e infin el se met a servizzi di sciori legitim de Milan.

Marirad prima con la Costantina Malaspina, che gh'ha dad nissun fioeul, e poeu con la Vissenza Cavalcabò, el gh'ha havud tri fioeui: l'Ambroeus, soldad, el Gianot, governador de Lissandria, e l'Estoroeul, capostipit di Vescont de Crena.

## Riferiment
*[Treccani](https://www.treccani.it/enciclopedia/lodrisio-visconti_(Dizionario-Biografico)/)
Musee scentifegh Explorazione

El **Musee scentifegh Explorazione** a l'è un musee de Trevij, part del sistema museal de la cità.

Musee a tema scentifegh, a l'è spartid in pussee de sessanta postazzion indova che se poden vedé e fà di esperiment, soratut de fisega.

A l'è vert per tucc la domenega in del dopodisnà e anca in di alter dì se se prenota. Gh'è minga de pagà un biliet.

## Riferiment
*Treviglio Musei

## Ligam de foeura
*Sit ofizzial
Palazz de l'Ambrosiana

El **Palazz de l'Ambrosiana** a l'è un palazz del ses'cent de Milan, restaverad del milavotcent e del 1932. Sit in del storegh Sester de Porta Cica, el gh'ha do entrade: quella de incoeu, in piazza Pio XI e quella storega, in piazza San Sepolcher.

L'è stad fad su per volontà del Federigh Borromee che 'l voleva metégh denter un noeuv pol de coltura a Milan, cont una biblioteca, una pinacoteca e 'na cademia de pitura. Fornid del 1609, el ved el dervì de vuna di prime biblioteche publeghe in Europa, la biblioteca Ambrosiana. Gh'è anca la pinacoteca Ambrosiana.

## Bibliografia
*Attilia Lanza, Marilea Somarè, Milano e i suoi palazzi: porta Orientale, Romana e Ticinese, Vimercate, Libreria Meravigli editrice, 1992, pp. 134-137.

## Alter proget
Basilega de San March

La **Basilega de San March** (ofizzialment *Basilega Catedral Metropolitana Patriarcal del San March Evangelista*) a l'è la catedral del patriarcad de Venezzia e, insema al so campanin e a la soa piazza, un monument nazzional italian e 'l simbol pussee important de Venezzia.

Fada su per la prima voeulta e consacrada del 828, a l'è stada costruida ancamò del 1063 al 1617, con la forma che la gh'ha incoeu. Desgià che la gh'ha dent el tesor de San March e l'era inscì granda e bella de mostrà la scioraria de la Republega de Venezzia, a l'era ciamada la *Gesa d'Or*. Fina a la borlada de la Serenissima a l'era la gesa palatina del Palazzi Dogal, fada su 'me prelatura territorial e guidada del primizer de la Basilega de San March nomnad del Doge: del 1807 el Napoleon el sposta la catedral de la Basilega de San Peder de Castell a San March, roba recognossuda del Vatican del 1821.

## Ligam de foeura
*Sit ofizzial

## Alter proget

## Vos corelade
*Capella Marciana
*Campanin de San March
Academia de Brera

L**'Academia de Brera** a l'è un'academia di bei art publega de Milan, in del quarter omonem.

## Storia
Fondada del 1776 de la Maria Teresa d'Austria in del Palazz de Brera ses'centesch, che l'era deventad de proprietà publega trii agn indree,  part de un pol coltural con dent anca l'Istitut Lombard Academia de Scenza e Coltura, la Biblioteca Nazzionala Braidensa, l'Osservatori astronomegh e l'Ort botanegh. I lavorà del palazz inn fad del Giuseppe Piermarini, che 'l gh'havarà anca la prima catedra de architetura.

Del 1803 a l'è reorganizada e inn mitud di alter studi, e du agn adree inn verte i esposizzion ogni ann, con oeuvere di student de l'Academia ma anca de artista sgiamò afermad. Del 1809, inscì de slargà el Palazz, a l'è tirada sgiò la faciada de la Gesa de Santa Maria in Brera.

In del 1863 a l'è destacad el musee archeologegh e del 1882 la Pinacoteca de Brera, che la resta comunque in di midem spazzi, menter del 1891 la Scoeula de Architetura. Con la reforma Gentile gh'è fad denter el licee artistegh.

## Patrimoni
El Stat Italian gh'ha dad in concession a l'Academia l'Isola Comacina, che vun gh'haveva lassad in eredità a l'Albert I del Belgi e che lu l'ha donad al governo italian del 1912. Gh'è anca una gran collezzion de statov in gess, un archivi e fond storegh, un gabinet di dissegn e di stampe, una quadraria, una fonotega e una Biblioteca d'art del dì d'incoeu.

## Ligam de foeura
*Sit ofizzial

## Alter proget
Pala Sforzesca

La **Pala Sforzesca** a l'è una pitura a tempera e oeuli datada 1494-1495 e fada de un maester anonem: incoeu l'è in mostra a la Pinacoteca de Brera.

In la Pala se ved el Lodovigh el Mor con tuta la soa familia, roba che 'l serviva a fàll pussee legitim dopo la mort del Gioann Galeazz Sforza, del che l'era regent. In principi a l'era in mostra in del Gesioeul de Sant Ambrosin e la riva a Brera dopo i sopression del Napoleon.

Insema ai Sforza a gh'è la Madona in trono cont el Bambin e arent i quater gran dotor de la Gesa che parlen: l'Ironem, l'Ambroeus, el Gustin e 'l Grigoeu Magn, e tucc inn in genoeugg a onorài. Du angei ghe porten al Lodovigh la Corona.

## Bibliografia
*AA. VV., Brera, guida alla pinacoteca, Electa, Milano 2004 ISBN 978-88-370-2835-0

## Alter proget
Basilega de San Marin

La **Basilega de San Marin** a l'è la gesa pussee importanta de cità de San Marin, in la diocesi de San Marin-Montfelter. Dedicada al sant patron de la cità e del Stat, l'è in piazzal *Domus Plebis* e dedree a gh'è un giardin doperad per event e concert.

A l'era mostrada in sul dedree di monede de des ghei de la prima serie de l'Euro sanmarines.

## Riferiment
*Basilica del Santo

## Alter proget
Corsia di Serv

La **Corsia di Serv** (ofizzialment *Cors Vitori Emanuell II*) a l'è un stradon de Milan che 'l conliga Piazza del Dom a Piazza San Babila. A l'è part de una gran area pedonalizada del center de la cità, insema a via Dant e a Piazza di Mercant.

Strada che la gh'era sgiamò al temp di roman, la ciapa el so nom di Serv de Maria, che gh'haveven la soa gesa lilinscì: in quell stradon chi el Lissander Manzon gh'ha mitud el *prestin di scansc* de I duu moros. Del secol XIX a l'è slargada, i vegge cà de l'età de Mez inn tirade sgiò e anca la gesa di Serv a l'è, sostituida de la Gesa de San Carlo al Cors. Dopo de 'sti lavorà, a l'è dedicada al Franzesch II d'Asborgh-Lorena, dopo de l'unità d'Italia ghe la dedichen al Vitori Emanuell II de Savoja, e la republega ghe lassa quell nom chi. A mità agn '80 a l'è la prima strada de Milan a vesser pedonalizada.

In su la corsia se troeuva l'Om de preja, statua de la coltura milanesa, la Torr Tirrena, el Palazz del Tor, i Magazin Bonomi, la Geseta del Pasquiroeul, e la Galleria del Cors, che la conliga con piazza Ceser Becaria. Lilinscì inn stad trovad anca i rest di Terme Erculee romane, che se poden vedè.

## Bibliografia
*Maurizio Grandi, Attilio Pracchi, Milano. Guida all'architettura moderna, Zanichelli, 1980. ISBN 8808052109.

## Alter proget
Evloghi Hessler

L**'Evloghi Hessler** (nassud *Klaus Augustin Hessler*; Dortmund, 21 de fevrer 1935 - Milan, 20 de sginer 2019) a l'è stad un religios ortodoss todesch naturalizad italian.

Nassud catolegh, el se convert e 'l deventa pret de la comunità ortodossa russa de Milan, l'è stad protagonista de la fondazzion de la Gesa di Sant Nicola e Ambroeus al Lazaret, oltra che de varie gese in tuta l'Altitalia, per esempi quella de San Basili a Bologna: l'ha contribuid a desvilupà la comunità ortodossa a Montaner dopo el scisma de la cità.

Del 1983 el s'cepa la comenion cont el Patriarcad de Mosca per andàgh adree al vegg calendarism e 'l fa su el Sant Sinod de Milan, che l'ha guidad 'me metropolita fina a la soa mort, del 2019.

Monegh del 1970, stad ordenad diacon del 1971 e sacerdot del 1972 a Montaner per man de l'Antoniy Bloom.

L'è infin ordenad vescov del metropolita portoghes Gabriel DaRocha del 1984.

## Riferiment
*La Chiesa ortodossa russa in Italia
*Sit de la metropolia
*In memoria del Metropolita Evloghios I. +20 gennaio 2019

## Alter proget
Colona del Diavol

La **Colona del Diavol** a l'è una colona d'epoca romana mituda in piazza Sant Ambroeus a Milan.

La legenda la cunta su che l'è stada colpida del Diavol intant che 'l lotava contra el Sant Ambroeus, perché sora a gh'è du boeugg, che se dis che eren di sò coregn.

In marmor scigollin con capitell corinzi, la vegn del Palazz Imperial de Milan: per el Galvan Fiama i imperador del Sacher Roman Imperi la brasciven su quand che deventaven Re d'Italia, dopo havé giurad in sul messal e vesser incoronad con la Corona Ferrea. Pussee inanz, sarann i pretor a andà a la colona quand ciapaven el so incaregh.

Del 1883 a gh'è stad fad un scav archeologegh e hann trovad una desina de corp mitud sota lilinscì, che se pensa che sien de cristian martirizad.

## Bibliografia
*Michele Petrantoni (a cura di), Memorie nel bronzo e nel marmo. Monumenti celebrativi e targhe nelle piazze e nelle vie di Milano, Milano, 1997, p. 215.

## Alter proget
Gioann March Polli

El **Gioann March Polli** (*Giovann March Pòlli* in piemontes, *Giovanni Marco Polli* in italian: ... ) a l'è un giornalista e ativista italian.

## Atività
Giornalista professionista, el se ocupa de la tutella di lengov regionai o minoritari, soratut de quelle minga recognossude del Stat italian. L'è stad in tra i fondador del Comitad per la Salvaguardia di Patrimoni Lenguistegh e del comitad per el recognossiment de la lengua piemontesa e l'è 'l condutor de un programa ciamad *Lingue e dialetti* in su Radio Libertà.

L'è stad anca diretor artistegh del Festival de la Noeuva Musega Lombarda de Spiran e l'è member de la band Lombard Street, che la sona in lengua lombarda. Lu el parla un dialet de transizzion ossolan in tra lombard e piemontes, che 'l retegn piemontes.

## Riferiment
*El Milanes
*Nasce comitato per il riconoscimento della lingua piemontese
*Il Sanremo della lingua lombarda organizzato a Spirano in dicembre
Musee de la Diocesi (Bari)

El **Musee de la Diocesi** a l'è un musee religios de Bari, dedicad al patrimoni de l'Arcidiocesi de Bari-Bitonto, con sed al prim pian del Palazzi Arcivescovil e del Seminari.

El gh'ha una sed destacada a Bitonto, con sed in del vegg convent arent a la Gesa de San Franzesch.

## Storia
El musee l'è stad volud de l'Andrea Mariano Magrassi e l'è stad fad su el 7 de sgiugn 1981, con la sezzion de Bitonto che l'è verta del 1986, grazzia anca a l'impegn del Francesco Cacucci.

## Collezzion
El musee l'è spartid in cinch sezzion:
*Sala di scolture: con dent la storia architetonega del Dom de Bari, de l'origin paleocristiana ai evoluzzion lombarde e bizantine, se noten i oeuvere de l'Anseramo da Trani e del Peregrino da Salerno
*Pinacoteca: con dent quader de la Catedral e de alter gese de la cità veggia che vann del secol XVI al XVIII, gh'è di oeuvere de maester compagn del Tintoretto, del Veronese, de l'Andrea Bordone, del Corrado Giaquinto e del Paris Bordon. Gh'è anca una sezzion de iconografia russa
*Sala del tesor, indova che gh'è vari manufat per la liturgia con di materia prezzios, cont anca di bust reliquiari e di porta-oeuli
*Sale di Exultet e del Benedizzional, al center de l'esposizzion, con di test pasquai de l'area beneventana del secol XI
*Sala di parament, indova che gh'è di parament de vari tipi di secoi XV al XX

## Riferiment
*Museo Diocesano - Sezione di Bari
*Museo Diocesano - Sezione di Bitonto 

## Alter proget
Gesa de San Carlo al Lazaret

La **Gesa de San Carlo al Lazaret** a l'è una gesa ses'centesca de Milan, che la sorgiva al center del Lazaret de Milan, indova che sgiamò del 1400 a gh'era un altar piscinin per dì la messa. Progetada del Pellegrin Tebald e del Filarete in stil manerista, de la fin del milavotcent a l'è stada recuverada e restaverada dopo un longh temp de degrad. Incoeu a l'è gesa sussidiaria de la parochia de Santa Franzesca Romana.

## Riferiment
*LombardiaBeniCulturali

## Alter proget
Sforza Segond Sforza

El **Sforza Segond Sforza** (Grottammare, 1435 - Napoli, 1491) a l'è stad un condoter e nobel napolitan e lombard, prim cont de Borghnoeuv.

## Biografia
Fioeul ilegitim del Franzesch Sforza e de la soa metress Giovanna d'Acquapendente, del 1451, quand che 'l s'è maridad con l'Antonia Del Vermen, el pader gh'ha dad la contea de Borghnoeuv. L'ha lotad contra i aragones insema ai franzes e per quella reson chi l'è mitud in preson, e l'è infin reabilitad del Lodovigh el Mor del 1478, che ghe dà l'incaregh de lotà contra la Republega de Genoa, che la s'era ribellada ai Adoren, ma el perd. Del 1482 l'è mandad a combater contra la contea de San Segond in la guerra di Ross e, cont el meter sota assedi la soa Roca, el mena el Pier Maria II di Ross a andà in del so castell de Torrciara. L'ann adree, 'me capitani general, el lota contra i parmesan che voleven rebellàss a l'autorità milanesa e donca l'ann adree anmò a l'è fad governador de Piasenza.

Con la mort del Lodovigh, el se refugia a Napoli, indova che 'l moeur.

## Discendenza
De la mier el gh'ha havud domà una fioeula, Giovanna, morta piscinina del 1453. El gh'ha havud anca cinch fioeui naturai: el Jacopet, la che linia la gh'ha havud dent el Carlo Sforza, la Lucrezzia, el Franzesch, la Polissena e 'l Leon.

## Bibliografia
*Pompeo Litta, Attendolo di Cotignola in Romagna, in Famiglie celebri italiane, Torino, 1835.
Lagh Coca

Ol **Lagh Coca** a l'è un laghet di Alp Orobie, circondad del Coca, che ghe dà ol nom, del Redorta e del Scais. In media a l'è longh 50 meter e largh  20 e l'è giazzad de november a avril/masg. El ciapa dent i aque che se deslengua di masse de niv, e de lu el vegn foeu un fiumetin che a Bongion el va dent al Sere.

Quand che d'inveren el giazza, el gh'ha 'na forma compagna de quella de 'n coeur.

## Riferimencc
*Orobie.it

## Oter progecc
Conca del Vallon

La **Conca del Vallon** o anca **conca de Viarena** a l'era una conca de navegazzion in sul Navili Vallon, che incoeu l'è in succia e fada su de la Fabrega del Dom in tra 'l 1551 e 'l 1558 per sostituì una veggia conca omonema serrada su per fà i mure spagnoeule de Milan.

La serviva per passà un desnivell de circa du meter in tra la sercia di Navili e la Darsena e l'è stada la prima conca fada su in Europa.

## Riferiment
*Fontane di Milano

## Alter proget
Biblioteca Ambrosiana

La **Biblioteca Ambrosiana** a l'è 'n istituzzion colturala eclesiastega che la gh'ha dent una biblioteca, una pinacoteca e 'n academia de studi voluda del Federigh Borromee e mituda del 1609 in del Palazz de l'Ambrosiana.

Dent se troeuven test e liber de un frach de colture, tant che el Galileo Galilei l'haveva ciamada "eroica et immortal libreria": in total gh'è circa 30'000 stampad e 8'000 manoscrit, in tra de lor l'Ilias Picta, che ghe partegniva al Gian Vincenzo Pinelli, l'antifonari de Bangor, el De prospectiva pingendi del Piero della Francesca, un Vergili del Petrarca che l'era dent a la Biblioteca vescontee sforzesca e la mapa chinesa del Giulio Aleni.

## Ligam de foeura
*Sit ofizzial

## Alter proget

## Vos corelade
*Cà musee Lodovico Pogliaghi
Ninfa

Ind la mitologia greco-romana, una **ninfa** (gregh antigh: νύμφη; ciamada anca nomà **popœula** ind el parlà informal) l’è una deitaa minora ligada a la natura, compagna dei elf ind la mitologia norsa. Assee diferente dei oltre deje greghe, i ninfe inn sovenz considerade coma la personifegazzion de dei element naturai, inn connesse a de di sit spezzifegh e vegnen de solet figurade coma di tosane. Ind i mit, i eren inmortai compagn dei oltre deje, asca i amadriade desgià che la sò vita l’era ligada a un arvor spezzifegh.

I inn despess spartide sgiò in de di sota-grup devers – a gh’è i driade (ninfe dei arvor), i najade (ninfe d’aigua dolza), i nereide (ninfe del mar), e i oreade (ninfe de montagna).

I ninfe comparissen ind i œuvre d’art, ind la letaradura, e ind la mitologia classega e ind i romanz. A partì de l’Etaa de Mez, i ninfe inn staite sozziade o infinanca sconfondude cont i fade.

## Referenze

## Ligam de denter
* Religion romana
* Musa

## Ligam de fœura
Madonina

La **Madonina** (AFI:  ) a l'è una statua in ram dor che la representa l'assunzion de Maria fada de l'Isep Peregh e che del 1774 l'è in su la gulia magior del Dom de Milan.

Cont el temp l'è deventada un simbol de tuta la cità e l'ha superad anca el so roeul religios, tant che fras compagne de "sota la Madonina" inn doperade per parlà de quell che capita a Milan.

Volta 416 cm, la gh'ha 'n alabarda che l'è, in verità, un para-fulmin.

## Storia
In del secol XVIII el Dom el gh'haveva minga i sò gulie e, per volè de l'Isep Pozzbonell, el 26 de luj del 1765 el capitol de la Fabrega del Dom el scerniss de fà su la gulia magior, in su proget del Franzesch Cros. 'Me de ideja che la gh'era del Quatercent, se scerniss de meter su una statua de l'Assonta che la bracia su la cità, 'me a benedìlla: a l'è scernuda l'oeuvera de l'Isep Peregh, i che modellit de terracota inn guarnad in del Musee del Dom, alev de l'Elia Vissenz Buzz, l'è fada su in legn inscì de havégh un calch che poeu l'oreves Isep Bin l'ha podud doperà per fàlla, cont un'anema in ferr e cont el foeura fad de ram dor.

Infin, a l'è tirada su de trii magut el 30 de dicember del 1774. Al temp de la segonda guerra mondial a l'è quatada, inscì che i Liad la doperen no 'me riferiment per bombardà la cità: poch dopo, l'anema de ferr la sarà sostituida con vuna in azzal inossidabel.

## Tradizzion

Un temp a l'era lesg che nissun palazzi de Milan el podeva vesser pussee in alt de lee, donca se podeven no passà i 108,5 meter: quella lesg chi l'ha limitad l'altezza de la Torr Velasca e de la Torr Branca e se pensa che oltra al rispet vers el Dom gh'era anca una reson pratega, perchè el terren arent el gh'haveva sota un'aves e un quajcoss de trop volt el saria podud vesser instabel.

Cont el temp, gh'è vegnuda la tradizzion che vari edifizzi pussee volt del Dom meten su una cobia de la Madonina, inscì che la varda semper la cità de l'alt.

L'è inscì per el Pirellon, per Palazz Lombardia e per la Torr Isozaki, che incoeu a l'è la segonda costruzzion pussee volta de Milan dopo de la Torr UniCredit.

## In la coltura popolar
A lee l'è dedicada la canzon La Madonina del Giovanni D'Anzi, che l'è 'n poo un inn de facto de Milan. El derby de Milan in tra l'AC Milan e 'l FC Inter a l'è ciamad *derby de la Madonina* in sò onor.

## Riferiment
*Le quattro "Madonnine" di Milano - Regione Lombardia

## Alter proget
Gesa di Sant Gervas e Protas (Salsmagior)

La **Gesa di Sant Gervas e Protas** a l'è la parochiala de Tabian Castell, frazzion de Salsmagior, in provincia de Parma e diocesi de Fidenza.

Al dì d'incoeu la soa parochia l'è vuna di pussee grand de la diocesi, anca se del 1964 l'ha perdud el territori de Tabian Terme, che 'l gh'ha havud la soa.

## Storia
In principi a Tabian a gh'era domà una capella che la dipendeva de la piev de Contignach, inscì l'era registrad in del *Capitulum seu Rotulos decimarum* de la diocesi de Parma, scrivud del 1230, e che la gh'haveva no de pagà la decima perchè l'era pora, e quella roba chi l'è confermada del *Ratio decimarum* del 1299.

In de l'estim del 1354 volud de l'Ugolin Ross a l'era ligada a la prevostuda de Borgh San Donnin, la gh'haveva un batisteri e la pagava la decima, desgià che l'era deventada pussee sciora. El sò deventà parochia l'è ligad al cresser de importanza del Castell de Tabian.

La gesa l'è stada fada su in stil romanegh del secol XVI e l'è stada restaverada del 1907, cont una faciada noeuva in preja de Varon dissegnada de l'architet Vaca, con di ornament in marmor de Carara del scultor Rossi.

El campanin a l'è tirad su del 1950. Dent se troeuva una pitura a oeuli di Gervas e Protas donada de la Maria Luigia del 1841 e 'n Ultima Cena del 1636 del Picelli.

## Riferiment
*Visit Salsomaggiore 
*Diocesi de Fidenza

## Alter proget

## Vos corelade
*Gesa de Santa Maria (Salsmagior)
Musee storegh SAME

El **Musee storegh SAME** a l'è un musee de Trevij dedicad a la mecanizazzion agraria e ai inovazzion tirade inanz del grup SAME Deutz-Fahr, e l'è in la banda sud de la soa fabrega, vert sia ai dependent che a quei che visiten. L'è part del circuit lombard di musee del design.

Dent se troeuven sia testimonianze tant 'me di fotografie e test sia de toch compagn de trator, trebiador e mietidore: in tra de lor el Cassani 40 CV, el prim trator al mond a havégh la trazzion Diesel.

## Ligam de foeura
*Sit ofizzial

## Alter proget
Via Porticata

La **Via Porticata** a l'era una strada monumentala de Mediolanum che la scominciava foeura di mure romane, a tacà la Porta Romana a 'n arch de trionf ses'cent meter inanz in direzzion Piasenza.

L'è stada fada su in tra el 381 e 'l 382 del Flavi Grazzian, inscì de dàgh a quej che rivaven de Sud 'na recojenza degna de la noeuva capital de l'Imperi roman d'Ocident, e intorna a gh'era boteghe e negozzi, anca se la gh'era sgiamò, in forma pussee piscinina, ai tempi del Giuli Ceser. L'arch a l'è stad destrugad quand che el Barbarossa l'ha trad sgiò Milan, ma ne resten de compagn in la banda romana, per esempi a Salonich o a Leptis Magna, menter i portegh eren stad sgiamò bordegad e sachegiad di varie razzie di barbar.

Incoeu ne resten quater colone, che inn guarnade in la cort de la Gesa de San Nazar.

## Riferiment
*Urbanfile
Muse

Ind la religion de la Grezzia antiga, i **Muse** (gregh antigh: Μοῦσαι) inn di deje inspirazzionai de la literadura, zienza e dei art. I eren considerade coma la font de la cognossenza e la personifegazzion de la poesia, lirega, di canzon, di mit che vegneven cuntad su oralment in l’antiga coltura grega.

El numer de muse el variava de region in region, ma ind el period classegh el s’era standardizad sgiò a nœuv, e i sò nom eren sgeneralment Calliopa, Clio, Polinia, Euterpa, Tersicora, Erato, Melpomena, Talia e Urania. 

Ind el lenguasg figurad del dì de incœu una **musa** l’è una persona o una forza soranatural che la ven un’inspirazzion artistega quajsevœul per un quajvun.

## Referenze

## Ligam de denter
* Religion grega
* Religion romana

## Liga de fœura
Giuseppe Satriano

El **Giuseppe Satriano** (Brindisi, 8 de setember 1960) a l'è un prelad italian, del 29 de otover 2020 arcivescov metropolita de Bari-Bitonto.

## Biografia
Nassud a Brindisi, caploeugh de provincia e sed arcivescovil, el se diploma al licee scentifegh e 'l va al seminari regional de Molfetta. El 19 de avril 1984 l'è ordenad diacon de l'arcivescov Settimio Todisco, che 'l farà pret el 28 de setember del 1985.

Licenziad in bioetega dopo de 'na mission in Africa, del 2014 l'è fad arcivescov de Rossano-Cariati: l'è ordenad vescov el 3 de otover del Salvatore De Giorgi in la catedral de Brindisi e 'l ciapa possess de la diocesi el 26 del mes. 

El 29 de otover del 2020 el Papa Franzesch el nomina arcivescov de Bari-Bitonto, al post del Francesco Cacucci, che 'l s'era dimetud per i limit de età, e 'l ciapa possess el 25 de sginer del 2021. L'è restad ministrador apostolegh de la soa veggia diocesi fina al 12 de sgiugn del 2021, inscì de speccià el noeuv arcivescov, el Maurizio Aloise.

El 29 de sgiugn el Papa ghe darà el pali a San Peder, che ghe sarà mitud de l'Emil Paul Tscherrig, nonzi apostolegh in Italia e San Marin, el 12 de setember adree. El 6 de sgiugn 2023 l'è elesgiud president de la Conferenza di vescov de la Puja.

## Genealogia e sucession
La soa genealogia a l'è:
* Cardenal Scipione Rebiba
* Cardenal Giulio Antonio Santori
* Cardenal Girolamo Bernerio, O.P.
* Arcivescov Galeazzo Sanvitale
* Cardenal Ludovico Ludovisi
* Cardenal Luigi Caetani
* Cardenal Ulderico Carpegna
* Cardenal Paluzzo Paluzzi Altieri degli Albertoni
* Papa Benedet XIII
* Papa Benedet XIV
* Cardenal Enrico Enriquez
* Arcivescov Manuel Quintano Bonifaz
* Cardenal Buenaventura Córdoba Espinosa de la Cerda
* Cardenal Giuseppe Maria Doria Pamphilj
* Papa Pio VIII
* Papa Pio IX
* Cardenal Gustav Adolf von Hohenlohe-Schillingsfürst
* Arcivescov Salvatore Magnasco
* Cardenal Gaetano Alimonda
* Cardenal Agostino Richelmy
* Arcivescov Angelo Bartolomasi
* Arcivescov Ferdinando Bernardi
* Arcivescov Francesco Minerva
* Cardenal Salvatore De Giorgi
* Arcivescov Giuseppe Satriano

La sucession apostolega l'è:
* Vescov Vito Piccinonna (2023)

## Riferiment
*CEI

## Alter proget